Je Wauchiers, sires de Commercis, fais savoir à touz ces qui verront ces lettres que je suis antrez en l’omaige Jeham, conte de Bourgoigne et signour de Salins, et tien de lui Chastelvilain et Monrivel, Charbonel et Le Nam, en tel meniere que je Chastelvilain et Monrivel tien de luy rendable et jurauble contre toutes genz, et les autres doux tien de luy de fié lige, et suis ses hons liges en Bourgoigne, si comme Sonne la depart par devers Besançon, contre toutes genz, et de l’autre part assi je suis ses hons liges contre toutes genz, sauve la feauté monsignour l’avesque de Mez et monsignor le conte de Bart, [et] monsignour l’avesque de Toul. Et quicumques de mes hoirs tenra après moy ma terre de Bourgoigne, il tenra dou devantdit conte de Bourgoigne et signour de Salins les quatre devantdit chastiaux, et sara ses hons liges en Bourgoigne contre toutes genz en tel meniere come je suis. Et pour ce que ceste chose soit plus ferme et covenauble, je, devantdit Wachiers, sires de Commercey, ay seelées ces lettres de mon seel, qui furent faites en l’am de l’incarnation Nostre Signour mil CC quarante doux anz, ou mois de may.